**Generalforsamling 20. marts 2025**

**Talepapir til Sydbanks generalforsamling torsdag den 20. marts 2025**

Tak til formand og direktør for en god beretning.

Tillykke til direktion, bestyrelse og alle medarbejdere for, at have præsteret et flot resultat igen.

Mit navn er Ove Jensen, og det er mig der igen i år repræsenterer Dansk Aktionærforening, som varetager små og mellemstore aktionærers interesser og arbejder for en god aktiekultur i Danmark. Aktionærforeningen har ca.18.000 medlemmer, hvoraf rigtig mange, ligesom jeg selv, er aktionær i banken.

2024 blev igen et godt år for Sydbank, med et resultat efter skat på 2.762 mio.kr. leverer banken igen i år, et flot resultat, som dog ikke kan leve op til resultatet fra sidste år, så der sker et fald i egenkapitalens realiserede forrentning fra 23,6% i 2023 til 18,6% i 2024 efter skat.

Det er desværre også den forkerte udvikling der har været i bankens omkostningsprocent, som er steget fra 42,7 % til 44,2%.

Basisresultatet pr 1. krones aktie efter skat er faldet fra 58,80 kr. pr aktie i 2023 til 50,90 kr. pr aktie i 2024, lidt ærgerligt, når den nu ellers sidste år havde nået et rigtig pænt niveau.

Opjusteringer, som der har været én af i regnskabsåret, har sædvanligvis en positiv indvirkning på aktiekurserne. Det kan også ses af kursudviklingen for Sydbank aktien. Som er steget fra kurs 293,60 ult. 2023, til kurs 380,00 kr. ult. 2024, en rigtig pæn udvikling, som endda desværre var påvirket af nedskrivninger på 595 mio. kr. Heraf udgør en større nedskrivning på en enkelt kunde i dec. 2024 på 446 mio. kr. Det er jo altid ærgerligt, når banken laver nedskrivninger af denne størrelse, fordi de jo påvirker nettoresultatet fuldt ud

Jeg ser derfor med stor tilfredshed, at banken har meldt ud, at den pæne indtjening i 2024 giver mulig­hed for udlodning af knap 2,8 mia.kr., svarende til ca. 99 pct. af det opnåede resultat for 2024. 50 pct. af resultatet udloddes som kontant udbytte kr. 26,88 pr. aktie, og resten via et nyt aktietilbagekøbsprogram på 1.350 mio. kr.

Udmeldingen om udlodninger i de sidste 2 år ser ud til, at have skabt liv i aktien, som er fortsat her i 2025, hvor der indtil nu har været nogle pæne stigninger i Sydbank aktien, som p.t. ligger med en stigning på ca. 16%, så vi håber det er en udvikling der vil fortsætte i resten af 2025.

Sydbank har i forbindelse med god virksomhedsledelse også fokus på ESG-forhold og bæredygtighed, I årsrapporten, indgår derfor en særdeles omfattende bæredygtighedsrapportering, der udførligt omtaler alle de forskellige forhold der indgår heri.

Egentlig kunne det måske have været rart, hvis Anbefalingerne for God Selskabsledelse, også have været en del af bæredygtighedsrapporten, for så ville alle de områder de ikke følges på, nok også have været fulgt.

.

Af Sydbank´s bæredygtighedsrapport kan man bl.a. læse, at der er 5 Fokusområder, bl.a. ansvarlig finansiering, her er angivet et mål på 10. mia. kr. til grøn finansiering i 2027. Men hvad betyder ansvarlig finansiering, er det set fra et bæredygtighedssynspunkt, eller ud fra et økonomisk synspunkt, for som Sydbank selv har konstateret, så havde banken i 2024 et tab på en grøn investering på 446 mio. kr., som banken afskrev fuldt ud, med en nedjustering til følge. Håber det har givet jer nogle erfaringer, så banken kan se, at det ikke er alle grønne finansieringer, der er **økonomisk** bæredygtige.

Det er på alle måder en volatil periode vi er inde i, hvor tingene ikke længere er som de plejer, men det er ikke kun et præsidentvalg i USA der giver udfordringer, der er også andre områder, som der er aktuelle.

Der er tilsyneladende gået en konsolidering i gang indenfor bankverdenen med Nykredits forventede overtagelse af Spar Nord.

**1.Vil det kunne sætte gang i en større konsolidering indenfor bankverdenen, og vil Sydbank være en del heraf?**

Direktør Mark Luscombe svarede bl.a.: Vi er altid klar til at se på de muligheder, der opstår som en konsekvens af Nykredit forventede overtagelse af Spar Nord.

Der har jo været en del debat om den aftale, som Nykredit/Totalkredit har indgået med 45 banker, herunder Sydbank, om, at de kun må distribuere realkreditlån herfra.

**2. Kommer den nye konkurrencesituation til at betyde, at der igen skal være mere konkurrence på realkreditområdet, fordi Nykredit/Totalkredit jo nu reelt bliver en direkte konkurrent til jer på både bank og realkreditområdet**?

Direktør Mark Luscombe svarede bl.a.: Konkurrencen har også været der tidligere, så den vil ikke blive mindre fremover.

I takt med, at den teknologiske udvikling på det digitale område løber så stærkt som den gør, er man jo i en bank særdeles afhængig af, om man har de rigtige værktøjer til kunderne på dette område

**3. Selvom Sydbank jo har outsourcet IT-udvikling og drift, kan der være en risiko for, at banken risikerer at bliver overhalet af udviklingen, eller holder banken på 2 heste, både ekstern og intern?**

Direktør Mark Luscombe svarede bl.a.: Vi er sammen med 6 andre banker ejere af Bankdata, som har en størrelse, som gør at vi er trygge ved at de fortsat vil kunne levere de rigtige løsninger på IT-området for Sydbank og vore kunder.

Og hvad med brugen af AI, (kunstig intelligens)

**4. Bruges den allerede? Og hvad kommer den til at betyde i fremtiden for banken?**

Direktør Mark Luscombe svarede bl.a.: AI (kunstig intelligens) er allerede en del af vores hverdag, hvor han så nævnte en hel del eksempler på dette: Og tilføjede, at der ingen tvivl vil være om, at det vil være noget som vi kommer til at bruge endnu i fremtiden.

**5. I hvor stor grad har banken og jeres kunder været udsat for hackerangreb og hvilke omkostninger har banken haft i den forbindelse?**

Direktør Mark Luscombe svarede bl.a.: At Sydbank ikke selv havde været udsatte for direkte hackerangreb, men indirekte, havde der jo været nedbrud indenfor banksektoren, som havde givet stof til eftertanke. Men Sydbank har ikke haft omkostninger i den sammenhæng.

Med håb om, at 2025 igen må blive et godt år for Sydbank vil jeg ønske bestyrelse, direktion og medarbejdere, held og lykke med arbejdet med at skabe nogle gode resultater, til gavn for såvel kunder, som aktionærer.

Tak for ordet og jeres opmærksomhed.

Efter generalforsamlingen, så havde **Finans** om aftenen den 20. marts en længere artikel om:

**Ellen Trane Nørby bliver bestyrelsesformand for Sydbank**

I denne artikel var der også en omtale af et af emnerne i mit indlæg, som formanden efterfølgende kommenterede:

På generalforsamlingen blev den afgående formand også spurgt til bankens ambitioner om at have lånt 10 mia. kr. ud til grønne investeringer i 2027, selvom Sydbank sidste år var nødsaget til at lave en nedskrivning på 446 mio. kr. som følge af Better Energys rekonstruktion

Spørgsmålet kom fra Ove Jensen fra Dansk Aktionærforening, der samtidig kritiserede, at Sydbanks resultat faldt i 2024 sammenholdt med rekordoverskuddet året forinden.

»Better Energy var en smertelig sag for os. Det er utrolig trist, selvom vi ønsker at fortsætte den grønne omstilling, så betyder det selvfølgelig også, at vi tager læring af det. Det sidste, man skal gøre, er at trække sig ud af den grønne omstilling, i stedet skal vi blive klogere,« svarede Lars Mikkelgaard-Jensen.

Han konstaterede flere gange, at Sydbank ikke har tænkt sig at stoppe med at investere i den grønne omstilling.

Generalforsamlingen blev afholdt fysisk (men med webcast, der ikke længere er tilgængelig). Der var som sædvanlig et pænt fremmøde, med primært hele repræsentantskabet og få private investorer.

Generalforsamlingen forløb planmæssigt, formanden Lars Mikkelgaard-Jensen aflagde beretning. Direktør Mark Luscombe havde ligeledes en overordnet gennemgang af regnskabet, og om forventningerne til det nye år. Der var på forhånd afgivet så mange stemmer, i form af fuldmagter og brevstemmer, at der var flertal for alle forslag, så det ikke var nødvendigt at foretage én eneste afstemning.

Udover beretning og regnskab, var der kun indlægget fra undertegnede på vegne af DAF, og et enkelt spørgsmål fra en deltager på nettet.

I Sydbank er der sædvanligvis ikke en særlig imødekommende stemning overfor Dansk Aktionærforening, men det var der faktisk i år, hvor jeg fik klapsalver for mit indlæg. Og Mark Luscombe, takkede afslutningsvis for de pæne ord, og for de mange relevante spørgsmål, som han var glad for, at have fået muligheden for at kunne besvare, og så var han specielt glad for, at de havde modtaget mit indlæg og spørgsmålene i god tid, så de havde haft mulighed for at forberede svarene på disse.

 .

 Sparringspartner: Klaus Jørgen Sørensen